**Τίτλος: Η ιστορία ενός κακορίζικου ή αλλιώς Ενός κακού μύρια έπονται(ενδεικτικοί τίτλοι,θα το δούμε πάλι)**

**Σκηνή 1:Ο Οιδίποδας σε παιδική ηλικία στην Κόρινθο μαθαίνει ότι είναι υιοθετημένος**

**Πρόσωπα:** Οιδίποδας, Αφροδίτη, Ατρείδης, Αριστείδης

*Στη σκηνή παίζει ο Οιδίποδας και τρία παιδιά.Ο χώρος είναι υπαίθριος όπου τα παιδιά παίζουν ποδόσφαιρο. Για τέρματα έχουν δύο θάμνους. Ο Οιδίποδας μπαίνει στη σκηνή και περιμένει τους φίλους του. Ακούγεται ήχος από πουλιά και θρόισμα φύλλων, μακρινά γαυγίσματα*

*Μπαίνει στη σκηνή ένα κορίτσι, η Αφροδίτη.*

**ΑΦΡΟΔΙΤΗ:** Γεια σου, με λένε Αφροδίτη.

**ΟΙΔΙΠΟΔΑΣ:** Γεια. Εγώ είμαι ο Οιδίποδας.

**ΑΦΡΟΔΙΤΗ:** Περίεργο όνομα, δεν το’χω ξανακούσει…Τι σημαίνει;

**ΟΙΔΙΠΟΔΑΣ**: Δεν το’χω σκεφτεί ποτέ. Ούτε οι γονείς μου το έχουν αναφέρει…

**ΑΦΡΟΔΙΤΗ**: Ποιοι είναι οι γονείς σου;

**ΟΙΔΙΠΟΔΑΣ**: Ο Πόλυβος και η Μερόπη.

**ΑΦΡΟΔΙΤΗ**: Ο Πόλυβος; Ο βασιλιάς της Κορίνθου;

ΟΙΔΙΠΟΔΑΣ: (*Σκύβει το κεφάλι και κουνάει τα πόδια του αμήχανα*) Κατάλαβα, τώρα θα με αποφύγεις κι εσύ, επειδή είμαι ο γιος του βασιλιά…

ΑΦΡΟΔΙΤΗ: Γιατί να σε αποφεύγω!; Αλλά μου κάνει εντύπωση που είσαι τόσο καταδεκτικός!

ΟΙΔΙΠΟΔΑΣ: Βαριέμαι μόνος μου στο παλάτι όλη την μέρα. Εγώ δεν έχω αδέρφια….νιώθω μεγάλη μοναξιά! Να τώρα, περιμένω κάτι παιδιά που γνώρισα πριν από μέρες, να παίξουμε τόπι.

ΑΦΡΟΔΙΤΗ: Τόπι; Δεν έχω παίξει ποτέ! Πώς παίζεται;

ΟΙΔΙΠΟΔΑΣ: Φουσκώνεις την κύστη ενός γουρουνιού και την τυλίγεις σφιχτά με ένα κομμάτι δέρμα. Μετά παίρνεις στην πλάτη τους φίλους σου και πετάνε το τόπι ο ένας στον άλλο ή φτιάχνουμε ένα τέρμα και το κλωτσάμε να μπει εκεί!

ΑΦΡΟΔΙΤΗ: Πλάκα έχει! Να παίξω κι εγώ; Έχω βαρεθεί να παίζω αστραγάλους με τα άλλα κορίτσια στην αυλή!

ΟΙΔΙΠΟΔΑΣ: Φυσικά!

*Οι φίλοι του Οιδίποδα , Ατρείδης και Αριστείδης μπαίνουν στη σκηνή.*

ΑΤΡΕΙΔΗΣ: Οιδίποδα, ποιο είναι αυτό το κορίτσι;

ΟΙΔΙΠΟΔΑΣ: Η Αφρ….(*δεν προλαβαίνει να ολοκληρώσει*).

ΑΦΡΟΔΙΤΗ: Γιατί ρωτάτε τον Οιδίποδα; Εγώ δεν έχω στόμα να σας πω ποια είμαι;

ΑΡΙΣΤΕΙΔΗΣ: Γλωσσού μου φαίνεσαι, δεν έχεις ακούσει ότι η αρετή των γυναικών είναι να μη μιλάνε πολύ;

ΟΙΔΙΠΟΔΑΣ: Αριστείδη, τι είναι αυτά που λες;

ΑΦΡΟΔΙΤΗ: Δεν χρειάζομαι υπεράσπιση, η παραμάνα μου ήταν από τη Σπάρτη! Με έμαθε να μη φοβάμαι και όταν κάποιος με πειράζει να μην κλαίω! Έμαθα να είμαι σκληρή και να κάνω ό, τι κάνουν και τα αγόρια. Αλλά αν δεν με θέλετε, φεύγω! Δεν θα σας παρακαλέσω κιόλας!

ΑΤΡΕΙΔΗΣ: Στο καλό και να μας γράφεις! Λυπάμαι τον άντρα που θα σε πάρει! Γλωσσού!

**ΑΦΡΟΔΙΤΗ**: Γεια σου Οιδίποδα. Χάρηκα που σε γνώρισα! Είσαι πολύ ευγενικό παιδί! Και μην ξεχάσεις να ρωτήσεις τους γονείς σου τι σημαίνει το όνομά σου!

(*Η Αφροδίτη φεύγει και ο Οιδίποδας φαίνεται πολύ απορημένος με τους φίλους του*)

**ΟΙΔΙΠΟΔΑΣ**: Μα… τι σας έπιασε;

ΑΤΡΕΙΔΗΣ: Εσένα τι σε έπιασε και φέρνεις κορίτσια στην παρέα; Δεν ξέρεις πως τα αγόρια παίζουν άλλα παιχνίδια και άλλα τα κορίτσια;

ΟΙΔΙΠΟΔΑΣ: Πρώτη φορά ακούω κάτι τέτοιο!

ΑΡΙΣΤΕΙΔΗΣ: (*με ζήλεια*) Ε, βέβαια, εσύ δε μεγάλωσες σαν όλα τα παιδιά του κόσμου. Μεγάλωσες σε παλάτι!

ΑΤΡΕΙΔΗΣ: Ναι, ο καλομαθημένος! Τι σε ταΐζουν στα ανάκτορα πρίγκιπα μου; Σαλιγκάρια; ορτύκια, και ελάφια! Ενώ εμείς σπάνια τρώμε κρέας!

ΟΙΔΟΠΟΔΑΣ: Μα….(*τον διακόπτουν*)

ΑΡΙΣΤΕΙΔΗΣ: Καλά λέει! Μόνο οι πλούσιοι βλέπεις έχουν δικαίωμα να τρώνε νοστιμιές! Και χωρίς να δουλεύουν! Όλη τη μέρα κάθονται και συζητάνε! Πολύ κουραστικό, τι να σου πω!

*Γελάνε και οι δυο σαρκαστικά*

ΟΙΔΙΠΟΔΑΣ: (*προσπαθεί να υπερασπιστεί την τάξη του*) Μα πρέπει να ξέρεις πολλά για να κυβερνήσεις μια πόλη….

ΑΤΡΕΙΔΗΣ: Έτσι σου είπε ο μπαμπάκας σου να λες; Γι αυτό σου έχει ιδιωτικό δάσκαλο στο σπίτι; Ενώ εμείς πάμε στο δημόσιο σχολείο και πρέπει να βοηθάμε και τους πατεράδες μας στη δουλειά!

ΑΡΙΣΤΕΙΔΗΣ: Αλλά τι σου λέμε τώρα; Πού να ξέρεις εσύ τι σημαίνει η λέξη «δουλειά»!

ΟΙΔΙΠΟΔΑΣ: Μα τι σας έπιασε; Γιατί τα λέτε όλα αυτά; Νόμιζα ότι είμαστε φίλοι!

ΑΤΡΕΙΔΗΣ: Επειδή είσαι άσχετος και μας έφερες κορίτσι να παίξει μαζί μας!

ΑΡΙΣΤΕΙΔΗΣ: Δεν ξέρεις ούτε τα βασικά! (*κάνει τον δάσκαλο*) Τα κορίτσια δεν παίζουν με τα αγόρια. Έχουν τα δικά τους παιχνίδια: πήλινες κουκλίτσες, βαρκούλες από δέρμα, μαϊμουδάκια από άργιλο!

ΑΤΡΕΙΔΗΣ: Και δεν βγαίνουν από το σπίτι! Παίζουν στην αυλή του σπιτιού τους με τα άλλα κοριτσάκια! Δεν παίζουν στο δρόμο όπως τα αγόρια!

ΑΡΙΣΤΕΙΔΗΣ: Και δεν πάνε στο σχολείο όπως τα αγόρια!

ΑΤΡΕΙΔΗΣ: Και δεν πάνε στο Γυμνάσιο όπως τα αγόρια!

ΑΡΙΣΤΕΙΔΗΣ: Και δεν πάνε στον πόλεμο, όπως τα αγόρια!

ΑΡΙΣΤΕΙΔΗΣ: Κατάλαβες τώρα άσχετε;

ΟΙΔΙΠΟΔΑΣ: (*προσπαθεί να τους καλοπιάσει*) Εντάξει, καταλαβαίνω τον θυμό σας. Αλλά μην είστε τόσο σκληροί μαζί μου! Εγώ δεν έχω αδερφές. Πού θέλετε να ξέρω πώς μεγαλώνουν τα κορίτσια;

ΑΡΙΣΤΕΙΔΗΣ: Φυσικά και δεν έχεις αδερφές! Αφού η μάνα σου δεν μπορεί να κάνει παιδιά!

(soundtrack: The Phantom of the opera)

ΟΙΔΙΠΟΔΑΣ: Τι είναι αυτά που λέτε;! Πώς δεν μπορεί; Αφού έκανε εμένα!

*Ο Ατρείδης και ο Αριστείδης αρχίζουν να γελάνε*

ΟΙΔΙΠΟΔΑΣ: (*ανήσυχος*) Τι τρέχει; Γιατί γελάτε;

ΑΤΡΕΙΔΗΣ: (*γελώντας*) Να του το πούμε ρε;

ΑΡΙΣΤΕΙΔΗΣ: Μήπως βάλει τα κλάματα, όμως, ο μυξιάρης;

ΑΤΡΕΙΔΗΣ: Ας τα βάλει…τι μας νοιάζει;

ΑΡΙΣΤΕΙΔΗΣ: Δεν είσαι αληθινό παιδί της Μερόπης και του Πόλυβου! Μου το’πε ο πατέρας μου! Πεταμένο σε βρήκαν σε ένα βουνό και σε μάζεψαν!

ΑΤΡΕΙΔΗΣ: Δεν είσαι από βασιλική γενιά! Μπορεί να είσαι το παιδί ενός φτωχού ανθρώπου ή ακόμα και ενός δούλου που σε πέταξε για να σε ξεφορτωθεί!

ΟΙΔΙΠΟΔΑΣ: (*πολύ ταραγμένος*) Δεν ξέρετε τι λέτε! Λέτε ψέματα!

ΑΡΙΣΤΕΙΔΗΣ: Γιατί δεν ρωτάς αυτούς που νομίζεις για γονείς σου; Θα στο πουν κι αυτοί! Υιοθετημένος είσαι! Φτερό στον άνεμο!

*Ο Ατρείδης και ο Αριστείδης απομακρύνονται γελώντας. Ο Οιδίποδας στέκεται ακίνητος*

**Σκηνή 2:Ο Οιδίποδας συζητά με τους γονείς του για το θέμα της υιοθεσίας.**

**Πρόσωπα**: Οιδίποδας, Μερόπη, Πόλυβος και μαγείρισσα.

*Ο πατέρας του Οιδίποδα κάθεται στο ανάκλιντρο ενώ η Μερόπη δίνει οδηγίες στη μαγείρισσα για τομεσημεριανό γεύμα. Ξαφνικά μπαίνει μέσα ο Οιδίποδας στενοχωρημένος και θυμωμένος για αυτό που έμαθε.*

**ΜΕΡΟΠΗ:**Τι έπαθες παιδί μου; Γιατί είσαι στενοχωρημένο;

*Ο Οιδίποδας δεν μιλάει*

**ΠΟΛΥΒΟΣ:** Άστον να ηρεμήσει και μόλις ετοιμαστεί το άριστον θα φάμε και μετά θα μας πει τι έχει. Έτσι δεν είναι γιε μου;

**ΟΙΔΙΠΟΔΑΣ:** Μη με λες έτσι!

**ΜΕΡΟΠΗ:** Οιδίποδα! Τι τρόπος είναι αυτός; Πώς μιλάς έτσι στον πατέρας σου;

**ΟΙΔΙΠΟΔΑΣ:**Δεν είναι πατέρας μου! Δεν είμαι γιος σας! Πεταμένο με βρήκατε και με μαζέψατε επειδή δεν είχατε παιδιά!

**ΜΕΡΟΠΗ:**(*ταραγμένη*) Τι είναι αυτά που λες, παιδί μου; Ποιος τα λέει αυτά;

**ΟΙΔΙΠΟΔΑΣ**: Μου το είπαν τα παιδιά που παίζαμε στον δρόμο!

**ΠΟΛΥΒΟΣ:** (*ψύχραιμος και αυστηρός*) Τα είδες Μερόπη; Τα είδες τα αποτελέσματα από την συναναστροφή με κατωτέρους; Στο έλεγα, μην τον αφήνεις να παίζει με αυτά τα αλητόπαιδα! Τίποτα εσύ, να μην στεναχωρήσεις τον μοναχογιό σου!

**ΜΕΡΟΠΗ**: Πού να το περιμένω η άμοιρη ότι θα έφτανε μέχρι εκεί η κακία και η ζήλεια τους; Μην τους ακούς παιδί μου! Έτσι το είπαν για να σε πειράξουν! Είναι φτωχά κι αμόρφωτα παιδιά. Δικό μας παιδί είσαι! Δεν βλέπεις πόσο σε αγαπάμε κι εγώ κι ο πατέρας σου!

**ΟΙΔΙΠΟΔΑΣ**: Μπορεί να με συνηθίσατε, γι αυτό να με αγαπάτε. Κι επειδή δεν έχετε δικά σας παιδιά για να αγαπήσετε!

**ΜΕΡΟΠΗ**: Όχι, δεν είναι αλήθεια αυτό! Να μην το ξαναπείς! Πες κι εσύ κάτι, Πόλυβε!

**ΠΟΛΥΒΟΣ**: Τα πολλά λόγια είναι φτώχεια! Οιδίποδα, ξέχνα τι σου είπαν αυτά τα αλητόπαιδα και πίστεψε τους γονείς σου! Και από αύριο, κομμένα τα παιχνίδια στον δρόμο ! Θα αφοσιωθείς στη μόρφωσή σου! Υπερεντατικά μαθήματα! Σύντομα θα με διαδεχθείς! Πρέπει να γίνεις αντάξιός μου!

ΜΕΡΟΠΗ: (*βιαστικά*) Συμφωνώ, συμφωνώ κι εγώ! Σωστά μιλάς Πόλυβε! Λοιπόν, από αύριο σε παραδίδουμε στον κοσμητή!

ΟΙΔΙΠΟΔΑΣ: Τι εννοείς; Τι είναι αυτός;

ΠΟΛΥΒΟΣ: Είναι παιδαγωγός αλλά για πιο μεγάλα αγόρια. Εκλέγεται από τους πολίτες του τόπου για ένα χρόνο και δουλειά του είναι να βοηθά τους νέους να γίνουν σωστοί πολίτες!

**ΜΕΡΟΠΗ**: Να είναι υγιείς, πειθαρχημένοι και να μην καυγαδίζουν!

**ΠΟΛΥΒΟΣ**: Και ήρθε η ώρα και για τη στρατιωτική σου εκπαίδευση, γιε μου! Εσύ θα γίνεις βασιλιάς της Κορίνθου! Μην ξανασκεφτείς ποτέ τις βλακείες που άκουσες σήμερα!

(David Lang, Just)

**ΑΦΗΓΗΤΗΣ** 1: Ο Οιδίποδας δεν είπε τίποτε και για λίγο φάνηκε πως οι δικοί του είχαν καταφέρει να τον πείσουν.

**ΑΦΗΓΗΤΗΣ** 2: Ο καιρός πέρασε και μια μέρα….ο Οιδίποδας είπε τα παρακάτω λόγια στον κοσμητή του

**ΟΙΔΙΠΟΔΑΣ**: Δάσκαλε! Ξέρεις πως σε σέβομαι και σε τιμώ σαν πατέρα μου και πως έμαθα πολλά μαζί σου όλα αυτά τα χρόνια!

**ΚΟΣΜΗΤΗΣ**: Σε ευχαριστώ παιδί μου για τα λόγια σου. Δεν υπάρχει πιο μεγάλη χαρά για ένα δάσκαλο από το να κερδίσει την αγάπη και τον σεβασμό του μαθητή του!

**ΟΙΔΙΠΟΔΑΣ**: Θέλω λοιπόν να σου μιλήσω για κάτι που με απασχολεί εδώ και χρόνια και δεν με αφήνει όσο κι αν προσπαθώ να ησυχάσω!

**ΚΟΣΜΗΤΗΣ**: Τι είναι, μίλα ελεύθερα!

**ΟΙΔΙΠΟΔΑΣ**: Το πιο μεγάλο μάθημα που πήρα όλα αυτά τα χρόνια ήταν η αξία της γνώσης. Όσα κι αν ξέρεις ποτέ δεν είναι αρκετά και πρέπει πάντα να προσπαθείς να μαθαίνεις περισσότερα όσο ζεις! Σωστά;

**ΚΟΣΜΗΤΗΣ**: Σωστά μιλάς παιδί μου! Γηράσκω αεί διδασκόμενος, δε λένε;

**ΟΙΔΙΠΟΔΑΣ**: εγώ ακολουθώ αυτή την οδηγία, σεβαστέ μου δάσκαλε, αλλά συχνά νιώθω πως δεν ξέρω το πιο σημαντικό πράγμα για έναν άνθρωπο!

**ΚΟΣΜΗΤΗΣ**: (*ανήσυχος*) Τι είναι αυτό παιδί μου;

**ΟΙΔΙΠΟΔΑΣ**: Δεν ξέρω ποιος είμαι δάσκαλε! Δεν ξέρω τη γενιά μου!

**ΚΟΣΜΗΤΗΣ**: Τι είναι αυτά που λες; Δεν είσαι εσύ παιδί του Πόλυβου και της Μερόπης; Όλοι το γνωρίζουν αυτό!

**ΟΙΔΙΠΟΔΑΣ**: Ναι, αλλά όταν ήμουν μικρός, κάτι παιδιά μου είπαν πως είμαι υιοθετημένος. Και από τότε δεν μπορώ να ησυχάσω. Οι σπόροι της αμφιβολίας φύτρωσαν στην καρδιά μου. Κι όσο κι αν προσπαθώ να τους ξεριζώσω, δεν τα καταφέρνω!....

*Ο Κοσμητής μένει για λίγο σιωπηλός*

**ΚΟΣΜΗΤΗΣ**: όσα και να μάθουν οι άνθρωποι, παιδί μου, πάντα θα υπάρχουν πράγματα που δεν γνωρίζουν ή που δεν καταλαβαίνουν. (*μικρή παύση*) Δεν θέλω να σε βλέπω να βασανίζεσαι από την αμφιβολία, όπως λες. Και μόνο μια λύση μπορώ να σκεφτώ για το πρόβλημά σου. Πήγαινε στους Δελφούς, στο ξακουστό μαντείο. Εκεί θα βρεις τις απαντήσεις που ζητάς παιδί μου. Εύχομαι να είναι ο χρησμός ευνοϊκός , να ησυχάσει την ψυχή σου και να γυρίσεις πίσω στην Κόρινθο γαληνεμένος!

**ΟΙΔΙΠΟΔΑΣ**: Σε ευχαριστώ δάσκαλέ μου. Θα πάω!

Σβήνουν τα φώτα.

**Σκηνή 3:Οιδίποδας στην Πυθία.**

**Σκηνή με κομπάρσους, ουρά ανθρώπων. Ακούγονται ήχοι φύσης και ομιλίες**

**Πρόσωπα:** Οιδίποδας, Πυθία, κουτσομπόλης κάτοικος Δελφών, ένα άτομο περιμένει για χρησμό, ένα ακόμα άτομο παίρνει πρόβλεψη στην αρχή της σκηνής.

**ΚΟΥΤΣΟΜΠΟΛΗΣ**: (*στον Οιδίποδα*) Και πότε ήρθες παλικάρι μου εσύ; Περιμένεις μέρες;

**ΟΙΔΙΠΟΔΑΣ**: Όχι πολλές, εχθές ήρθα. Έμεινα στο καταγώγιο που έχει φτιαχτεί ειδικά για τη φιλοξενία πλούσιων επισκεπτών και βασιλιάδων!

**ΚΟΥΤΣΟΜΠΟΛΗΣ**: Ααα, ώστε βασιλόπουλο είσαι; Και από πού μας έρχεσαι, αν επιτρέπεται;

**ΟΙΔΙΠΟΔΑΣ** :Από την Κόρινθο.

**ΑΝΤΡΑΣ**: Εγώ είμαι φτωχός και δεν με βάλανε στον ξενώνα. Για μας έχουν τη στοά των προσκυνητών, κοιμόμαστε σε σκηνές για να μην κρυώνουμε, μα δεν παραπονιέμαι!

**ΚΟΥΤΣΟΜΠΟΛΗΣ**: Και πόσες μέρες περίμενες εσύ;

**ΑΝΤΡΑΣ**: Ούτε θυμάμαι! Βλέπεις έρχονται αυτοί με το δικαίωμα της προμαντείας και παίρνουν τη θέση μας.

**ΟΙΔΙΠΟΔΑΣ**: Προμαντεία; Τι είναι αυτό; Συγχωρέστε με, δεν ξέρω πολύ καλά πώς λειτουργεί αυτό εδώ το μαντείο.

**ΚΟΥΤΣΟΜΠΟΛΗΣ**: Προμαντεία είναι το δικαίωμα των πλούσιων επισκεπτών να έχουν προτεραιότητα για να πάρουν χρησμό. Σωπάστε, βλέπω τον ιερέα!

**ΙΕΡΕΑΣ**: Να περάσει ο επόμενος παρακαλώ!

**ΑΝΤΡΑΣ**: Επιτέλους! Έφτασε η σειρά μου!!!

(*Πάει να περάσει ο φτωχός άντρας που έχει σειρά. Ο Ιερέας τον σταματάει*)

**ΙΕΡΕΑΣ**: Όχι εσείς κύριε. Ο κύριος από δω (*δείχνει τον Οιδίποδα*)

**ΑΝΤΡΑΣ**: Μα, είναι η σειρά μου!

**ΙΕΡΕΑΣ**: ο κύριος έχει...δικαίωμα προμαντείας!

**ΑΝΤΡΑΣ** : Άντε πάλι. Δεν θα περάσω ποτέ λοιπόν;

**ΟΙΔΙΠΟΔΑΣ**: Λυπάμαι για τον άντρα. Δεν με πειράζει να περιμένω…

**ΙΕΡΕΑΣ**: Το δικαίωμα της προμαντείας είναι ιερό! Αν το αψηφήσουμε θα θυμώσει ο θεός και οι χρησμοί του θα είναι σκοτεινοί!

**ΟΙΔΙΠΟΔΑΣ**: Ε, τότε ας περάσω!, συγνώμη καλέ μου άνθρωπε!….Δεν θέλω να διακινδυνεύσω ένα σκοτεινό χρησμό…

*Ο Οιδίποδαςμπαίνει σε ένα στενό χώρο και κάθεται σε μία πέτρα. Από μέσα ακούγονται φωνές και μουρμουρίσματα για αρκετή ώρα. Μετά από λίγο βγαίνει ένας ιερέας και τον πλησιάζει.*

**ΙΕΡΕΑΣ**: Ιδού ο χρησμός σας! Ερμηνεύοντας, λοιπόν, τα λόγια της Πυθίας σας λέω τα εξής: (*κοιτάει τον πάπυρο και διστάζει)*

ΟΙΔΙΠΟΔΑΣ: Τι πάθατε; Μιλήστε!

ΙΕΡΕΑΣ: Νέε μου, δύσκολο να ξεστομίσω αυτά που βλέπω εδώ γραμμένα…

ΟΙΔΙΠΟΔΑΣ: Μιλήστε σας λέω! Είμαι έτοιμος να ακούσω τα πάντα!

ΙΕΡΕΑΣ: Κανείς δεν είναι ποτέ έτοιμος να ακούσει αυτά που θα ακούσεις εσύ, παιδί μου!

ΟΙΔΙΠΟΔΑΣ: Μα πρέπει να μάθω! Είναι μαρτύριο να μη γνωρίζεις την αλήθεια!

ΙΕΡΕΑΣ: Το μέλλον σου είναι σκοτεινό και δυστυχία γεμάτο, γιατί με το χέρι σου το ίδιο θα στερήσεις τη ζωή του πατέρα σου και το χέρι θα πάρεις της μητέρας σου και θα την κάνεις γυναίκα σου!

ΟΙΔΙΠΟΔΑΣ: Τι είναι αυτά που λες; Είσαστε με τα καλά σας σε αυτό το μαντείο;

ΙΕΡΕΑΣ: Σκληρός χρησμός το παραδέχομαι. Μα μην τον αψηφήσεις. Τα λόγια της Πυθίας είναι απλώς ένα σημάδι, που πρέπει ο άνθρωπος με καθαρό νου να ερμηνεύσει. Ό,τι κι αν γίνει από δω και πέρα είναι δική σου ευθύνη!

ΜΟΥΣΙΚΗ

ΟΙΔΙΠΟΔΑΣ: (*απελπισμένος*) Καθόλου σοφότερο δεν με έκανε ο χρησμός σας! Λιγότερα ξέρω από πριν και είμαι πιο μπερδεμένος. Το μόνο σίγουρο είναι ότι πρέπει να αποφύγω με κάθε τρόπο αυτό που λέει ο χρησμός. Θα κρατηθώ λοιπόν μακριά από την Κόρινθο και τους γονείς μου. Θα περιπλανηθώ σε άλλους τόπους μακριά από όσους με αγαπούν. Ο πιο δυστυχισμένος ανάμεσα σε όλους τους ανθρώπους….

*Ο Οιδίποδας φεύγει*

ΙΕΡΕΑΣ (*μόνος του*) Βιάστηκες παιδί μου να ερμηνεύσεις τον χρησμό, δεν τον ερμήνευσες σωστά και θα τον βρεις μπροστά σου!

**Σκηνή 4:Ο Οιδίποδας συναντά τον πατέρα του στο τρίστατο και τον σκοτώνει**

**Πρόσωπα:** Οιδίποδας, Λάιος, Ευρυπίδης και Σοφοκλής (2 άτομα που στοιχηματίζουν)

**ΑΦΗΓΗΤΗΣ 1:** Ο Οιδίποδας τρομαγμένος από τον φοβερό χρησμό πήρε τον δρόμο προς τη Θήβα με σκοπό να αποφύγει την Κόρινθο, για να μείνει, όπως πίστευε, μακριά από τους γονείς του. Εκεί όμως σε ένα τρίστρατο….

**ΟΙΔΙΠΟΔΑΣ:** Μου φαίνεται ότι η άμαξα πάλι χάλασε. .(*Ο Οιδίποδας κατεβαίνει από την άμαξα και εντοπίζει το πρόβλημα)* Ατυχία! Έσπασε ο πίσω τροχός! *(Ο Οιδίποδας προβληματισμένος και αγχωμένος προσπαθεί να βρει την λύση στο πρόβλημά του. Ξαφνικά μία άμαξα με τρία άτομα εμφανίζονται στη σκηνή).*

**ΛΑΪΟΣ:** Κάνε στην άκρη, ξένε! (*Ο Λάιος μαζί με την ακολουθία του, τον Ευριπίδη και τον Σοφοκλή γελάνε κοροϊδευτικά)*. Κλείνεις τον δρόμο κι εγώ βιάζομαι!

**ΟΙΔΙΠΟΔΑΣ:** Μίλα με σεβασμό γέρο! Βασιλιάς είμαι γιος βασιλιά!

**ΛΑΪΟΣ:** Κι εγώ το ίδιο. Και μεγαλύτερος από εσένα! Οφείλεις σεβασμό!

*Ο Οιδίποδας εξοργίζεται και αρχίζει να φωνάζει.*

**ΟΙΔΙΠΟΔΑΣ:** Σεβασμό οφείλω μόνο σε όσους με σέβονται. Κατέβα αν σου βαστάει να αναμετρηθούμε, γέρο!

ΛΑΙΟΣ: Ποιον είπες γέρο βρε ψοφίμι; Νομίζεις θα σε φοβηθώ;!

ΟΙΔΙΠΟΔΑΣ: (*μονολογώντας*) Συνήθως σέβομαι τους ηλικιωμένους ανθρώπους, αλλά εσύ πας γυρεύοντας!

(*Ορμάει πάνω στο Λάιο και πιάνονται στα χέρια*).

**ΕΥΡΙΠΙΔΗΣ:** Στοιχηματίζω ότι ο βασιλιάς μας θα τον κερδίσει! Σιγουράκι!

**ΣΟΦΟΚΛΗΣ:** Τι λες μωρέ; Ο άλλος είναι πιο γεροδεμένος και πιο νέος! Τον έχει το Λάιο! Βάζουμε στοίχημα*;*

 *(Οι δύο άντρες δίνουν τα χέρια και παρατηρούν με αγωνία την πάλη. Ο Οιδίποδας κάνει μια θανατηφόρα επίθεση στο Λάιο και ο βασιλιάς της Θήβας πέφτει νεκρός. Οι δύο συνοδοί του Λάιου έντρομοι τρέχουν να γλιτώσουν).*

**ΕΥΡΙΠΙΔΗΣ ΚΑΙ ΣΟΦΟΚΛΗΣ:** Πάμε να φύγουμε! Αυτός θα μας σκοτώσει κι εμάς με τα νεύρα που έχει! *(Με μια φωνή )*

**ΟΙΔΙΠΟΔΑΣ:** Ορίστε τι παθαίνει όποιος τα βάζει μαζί μου! Δεν χαίρομαι γι αυτό που έκανα, αλλά κανείς δεν μπορεί να με προσβάλλει ατιμώρητος!

ΜΟΥΣΙΚΗ

**Σκηνή 5:Ο Οιδίποδας στη Σφίγγα. Ακούγονται φριχτοί ήχοι**

**Πρόσωπα:** Οιδίποδας, Σφίγγα, δύο νεκροί, ένας περαστικός

*(Ο Οιδίποδας μπαίνει στη σκηνή, βλέπει τη Σφίγγα που στέκεται ψηλά και παρατηρεί τους δύο άντρες που είναι πεσμένοι στο έδαφος).*

**ΟΙΔΙΠΟΔΑΣ:**Τι συμβαίνει εδώ; Ποια είναι αυτή; Και ποιοι είναι όλοι αυτοί που στέκονται μπροστά της*;*

**ΑΝΤΡΑΣ**: Μην ανησυχείς, θα σου εξηγήσει η ίδια μόλις φτάσεις μπροστά της…

**ΣΦΙΓΓΑ:** Είμαι η Σφίγγα η ξακουστή και η δουλειά μου είναι αυτή. Όποιος το αίνιγμα δε λύνει τα κοκαλάκια του εδώ αφήνει .*(Απαντά νευριασμένη)*

**ΟΙΔΙΠΟΔΑΣ:** Δεν είναι σωστό αυτό που κάνεις! Να σκοτώνεις για μια λάθος απάντηση (*Μιλάει αποφασισμένα).*

**ΣΦΙΓΓΑ:** μήπως θέλεις να δοκιμάσεις κι εσύ την τύχη σου;

**ΟΙΔΙΠΟΔΑΣ:**Θέλω, έχω εμπιστοσύνη στο μυαλό μου. Ποιο είναι, λοιπόν, αυτό το φοβερό αίνιγμα;

**ΣΦΙΓΓΑ:** Άκου και εσύ ταλαίπωρε και ετοιμάσου να πεθάνεις… Ποιο ον στην αρχή στέκεται στα τέσσερα, έπειτα στα δύο και προς το τέλος της ζωής του στα τρία;

**ΟΙΔΙΠΟΔΑΣ:*(****σκέφτεται λίγο)* μα…ο άνθρωπος

**ΣΦΙΓΓΑ:** Τι; Πώς; Μα πώς το βρήκες; Μέχρι τώρα κανείς δεν τα κατάφερνε!

*Η Σφίγγα δεν μπορεί να δεχτεί την ήττα της και γκρεμίζεται από ψηλά.*

**ΟΙΔΙΠΟΔΑΣ:** Δεν πρόλαβα να μάθω τι θα κερδίσω από αυτή την ιστορία!Α να ένας περαστικός, ίσως κάτι έχει να μου πει. *(Μπαίνει στη σκηνή ένας κάτοικος της πόλης)*.

**ΠΕΡΑΣΤΙΚΟΣ:** Γειά σου ξένε τι γυρεύεις στα μέρη μας; Τι συνέβη εδώ;

**ΟΙΔΙΠΟΔΑΣ:** Έλυσα το αίνιγμα της Σφίγγας και αυτή έπεσε από το βράχο. Δυστυχώς πρόλαβε να σκοτώσει αρκετούς… *(Δείχνει τους νεκρούς στον περαστικό)*.

**ΠΕΡΑΣΤΙΚΟΣ:**Μπράβο κανένας δεν μπόρεσε να το λύσει έως τώρα!Χρόνια μας βασάνιζε αυτό το τέρας! Μας είχε γεμίσει με φόβο, δεν τολμούσαμε να πλησιάσουμε τη Θήβα! Θα ανταμειφτείς για το καλό που έκανες στην πόλη μας! Λένε πως όποιος το κατάφερνε θα έπαιρνε τη βασίλισσα για γυναίκα του!

**ΟΙΔΙΠΟΔΑΣ:** Θα πάω λοιπόν προς το παλάτι. Και εκεί θα μάθω τις λεπτομέρειες!

**ΠΕΡΑΣΤΙΚΟΣ:** Ώρα σου καλή τιμημένε ξένε! Οι θεοί να σε προστατεύουν για το καλό που μας έκανες!

*(Φεύγουν προς διαφορετικές κατευθύνσεις).*

**ΑΦΗΓΗΤΗΣ 1:** Η Σφίγγα μπορεί να έπεσε από τον βράχο και να γκρεμίστηκε, αλλά η τρομερή φήμη της την είχε κάνει ήδη ξακουστή σε ολόκληρη την Ελλάδα.

**ΑΦΗΓΗΤΗΣ 2**: Δημιουργούσε τόσο δέος στους ανθρώπους που οι γλύπτες άρχισαν να σκαλίζουν το μάρμαρο για να αναπαράγουν τη μορφή της.

**ΑΦΗΓΗΤΗΣ 1**: Οι Νάξιοι, για παράδειγμα, που ήθελαν χρησμό από το μαντείο των Δελφών πρόσφεραν το άγαλμα μιας Σφίγγας στον Απόλλωνα, και στήθηκε σε ένα ψηλό βάθρο μπροστά στο ιερό για να το προστατεύει !

**ΑΦΗΓΗΤΗΣ 2**: Το άγαλμα είναι περίπου τρία μέτρα και ο κίονας άλλα 9!

**ΑΦΗΓΗΤΗΣ 3**: Η Σφίγγα έχει γυναικείο πρόσωπο…και το χαμόγελό της είναι όμορφο και αινιγματικό…

**ΑΦΗΓΗΤΗΣ 4**: Οι φτερούγες της είναι στραμμένες προς τα πίσω και γέρνουν προς τα επάνω.

**ΑΦΗΓΗΤΗΣ 1**: Σώμα γυναίκας από τη μέση και πάνω, και φτερωτού λιονταριού από κάτω!

**ΑΦΗΓΗΤΗΣ 2**: Λέγεται πως ο Λάιος έβαλε τη Σφίγγα φύλακα στο βουνό κοντά στη Θήβα να ελέγχει με το αίνιγμά της ποιος μπαίνει στην πόλη.

**ΑΦΗΓΗΤΗΣ 3**: φοβόταν τον χρησμό που είχε πάρει ότι ο γιος του θα τον σκοτώσει!

**ΑΦΗΓΗΤΗΣ 4**: Μάταια προσπάθησε. Η δύναμη του δελφικού χρησμού είναι μεγάλη: Παρά τις προφυλάξεις, ο φριχτός χρησμός πραγματοποιήθηκε!

*Σκηνή από την τραγωδία όπου τυφλώνεται ο Οιδίποδας*

ΜΟΥΣΙΚΗ (*όλα τα παιδιά στη σκηνή, περπατούν σε διαγώνιες, κάθετες, οριζόντιες*)

**ΑΦΗΓΗΤΗΣ** **1**: πώς θα ήταν η ζωή του Οιδίποδα αν δεν είχε τσακωθεί με τα αγόρια στον δρόμο;

**ΑΦΗΓΗΤΗΣ 2**: αν δεν του είχαν πει πως είναι υιοθετημένος;

**ΑΦΗΓΗΤΗΣ 3:** αν ο κοσμητής δεν τον είχε συμβουλέψει να πάει στο Μαντείο των Δελφών;

**ΑΦΗΓΗΤΗΣ 4**: Αν ο Οιδίποδας δεν ερμήνευε λανθασμένα τον χρησμό και είχε γυρίσει στην Κόρινθο;

**ΑΦΗΓΗΤΗΣ 1**: Αν

**ΑΦΗΓΗΤΗΣ 2**: Αν

**ΑΦΗΓΗΤΗΣ 3**: Αν

**ΑΦΗΓΗΤΗΣ 4:** Αν

**ΑΦΗΓΗΤΗΣ 1**: Αν

**ΑΦΗΓΗΤΗΣ 1**: Τι νόημα έχουν τα «Αν»;

**ΑΦΗΓΗΤΗΣ 2**: Η ζωή μας είναι τελικά οι επιλογές μας!

**ΑΦΗΓΗΤΗΣ 3:** Επιλογές που δεν μας κάνουν κακό…

**ΑΦΗΓΗΤΗΣ 4** :Και δεν πληγώνουν τους άλλους!.....

YANN TIERSEN (Porz Goret)

*Περπάτημα στον χώρο. Ένας ένας σταματούν την ομάδα και ανακοινώνουν τις επιλογές τους*.